Gentile da Fabriano

**Džentilė da Fabrianas** (arba Fabrijanas, it. **Gentile da Fabriano**, tikr. *Gentile di Niccolò di Giovanni di Massi*, apie 1370 – 1427 m.) – italų protorenesanso, ankstyvojo renesanso dailininkas. Propagavo vėlyvąjį gotikinį stilių. Žymiausiu jo darbu įvardijamas Strocių (*Strozzi)* koplyčios altoriaus tapyba Švč. Trejybės (*Santa Trinita)* bažnyčioje Florencijoje „Išminčių pagarbinimas“ (dabar Uficių galerijoje).
 
## Biografija

Džentilė da Fabrianas gimė, manoma, apie 1370 m. Fabriano miestelyje, nuo kurio gavo savo pravardę, Markės regione, tuo metu Popiežiaus valstybėje. Džentilės šeima, manoma, buvo gana pasiturinti. Tėvas Nikolas buvęs išsimokslinęs, matematikas ir astronomas, 1397 m. įstojęs į vienuolyną, kaip ir Džentilės brolis Liudovikas. Nieko nežinoma apie Džentilės jaunystę ir mokslus. Akivaizdu, kad jis buvo paveiktas Sienos gotikinės dailės mokyklos. Manoma, kad mokslus išėjo Veronos ir Milano miestuose.

Apie 1400–1410 m. datuojamas jo darbas prie gimtojo Fabriano esančiame vienuolyne *Valle Romita* (šiuo metu Breros pinakotekoje Milane). Manoma, kad Džentilė buvo pasiekęs aukštą padėtį tarp Italijos dailininkų, ką rodo plati jo darbų geografija ir darbuose  dažnai naudojamas auksas. 1408 m. Džentilė buvo pirmą kartą dokumentuotas Venecijoje, kur ištapė altorių, o 1409 m. sulaukė užsakymo Dožų rūmuose (šie darbai neišlikę). Laikoma, kad Venecijoje jo mokiniu tapo Jakopas Belinis. 

Apie 1411 m. Džentilė dirbo Folinjo mieste, kur sukūrė freskas *Palazzo Trinci* rūmuose (menkai išlikusios). Nuo 1414 m. dirbo Brešijos vienoje bažnyčių (šie darbai neišliko). 1419 m. popiežius Martynas V buvo jį išsikvietęs į Romą. 1420 m. dokumentuotas Sienoje. 1421 m. Džentilė dokumentuotas Florencijoje, kur gavo užsakymą Švč. Trejybės (*Santa Trinita*) bažnyčios Strocių koplyčioje. Iki 1423 m. koplyčiai Džentilė sukūrė garsiausią savo darbą, altorinę tapybą „Išminčių pagarbinimas“ (šiuo metu Uficių galerijoje, išskyrus vieną predelos fragmentą „Pristatymas šventykloje“, kuris yra Luvre)

1424 m. Džentilė vėl buvo Sienoje, o 1425 m. dirbo Orvjete, vietos katedroje. Iki 1425 m. dar atliko Florencijoje *Quaratesi* poliptiką vienoje bažnyčių (fragmentai išsklaidyti po muziejus). Paskutinius metus praleido dirbdamas ties freskomis Romos Šv. Jono katedroje Laterane Martyno V užsakymu. Šiuos darbus vėliau baigė Pizanelas. Džentilė da Fabrianas minimas miręs 1427 m. spalio 14 d. dokumentuose. Manoma, kad palaidotas vienoje Romos bažnyčių, tačiau jo kapas neišlikęs. Džentilė da Fabrianas paveikė Jakopo Belinio, Pizanelo ir Fra Andželiko kūrybą.

## Darbų galerija


Vaizdas:Gentile da Fabriano 048.jpg| Valle Romita poliptikas (apie 1400, Breros pinakoteka, Milanas)
Vaizdas:Gentile da Fabriano, Thronende Maria und Kind, Hl. Nikolaus, Hl. Katharina und Stifter, 1400-10, Gemäldegalerie Berlin.jpg| „Madona su Kūdikiu, Šv. Mikalojus ir Šv. Kotryna“ (apie 1405, Berlyno paveikslų galerija)
Vaizdas:Gentile da Fabriano 037.jpg| „Madona su Kūdikiu“ (apie 1415, San Matteo muziejus, Piza)
Vaizdas:Presentazione al Tempio (Gentile da Fabriano) restored, louvre.jpg| „Pristatymas šventykloje“ (1423, Luvras, Paryžius)
Vaizdas:Gentile da Fabriano - Madonna with the Child - WGA08551.jpg| „Madona su Kūdikiu“ (apie 1425, Orvjeto katedra)
Vaizdas:Gentile da Fabriano 066.jpg| Quaratesi poliptikas, „Madona su Kūdikiu“ (apie 1425, Karališkoji kolekcija, Nacionalinė Londono galerija)
Vaizdas:Gentile da Fabriano 062.jpg| Quaratesi poliptikas, „Piligrimai prie Šv. Mikalojaus kapo“ (apie 1425, Nacionalinė Vašingtono dailės galerija)
Vaizdas:Gentile da Fabriano - Four Saints of the Poliptych Quaratesi - WGA8553.jpg| Quaratesi poliptikas, iš kairės: Marija Magdalena, Šv. Mikalojus, Šv. Jonas Krikštytojas, Šv. Jurgis (apie 1425, Uficių galerija, Florencija)
Vaizdas:Gentile da Fabriano 079.jpg| „Geroji naujiena“ (apie 1425, Vatikano pinakoteka, Roma)
Vaizdas:Gentile da Fabriano 047.jpg| „Mergelės Marijos karūnavimas“ (iki 1427, J. Paul Getty muziejus, Los Andželas)


## Nuorodos

* Encyclopaedia Britannica
* Katalikų enciklopedija
* [treccani.it](http://www.treccani.it/enciclopedia/gentile-di-niccolo-di-giovanni-di-massi-detto-gentile-da-fabriano_(Dizionario-Biografico)/)
* J. Paul Getty muziejaus svetainė
* Gentile da Fabriano Olga's Gallery tinklalapyje 
* Gentile da Fabriano WGA tinklalapyje
* [Gentile da Fabriano ir Antonio Pisanello biografija [Giorgio Vasari] „Le Vite“ (anglų k.)]